b"\n_START_ARTICLE_\nVakarinis maumedis\n_START_SECTION_\nPaplitimas\n_START_PARAGRAPH_\nSavaime auga \xc5\xa0iaur\xc4\x97s Amerikos vakarin\xc4\x97je dalyje - Kanados Brit\xc5\xb3 Kolumbijos provincijos pietry\xc4\x8diuose, Albertos provincijos pietvakariuose, bei JAV \xc5\xa1iaurin\xc4\x97je Aidaho, ryt\xc5\xb3 Oregono, vakarin\xc4\x97je Montanos, rytin\xc4\x97je Va\xc5\xa1ingtono valstij\xc5\xb3 dalyse, 500\xe2\x80\x932135\xc2\xa0m auk\xc5\xa1tyje, kaln\xc5\xb3 sl\xc4\x97niuose ir \xc5\xbeemutiniuose \xc5\xa1laituose.\n_START_SECTION_\nPo\xc5\xbeymiai\n_START_PARAGRAPH_\nLaja siaura, k\xc5\xabgi\xc5\xa1ka. Jaun\xc5\xb3 med\xc5\xbei\xc5\xb3 \xc5\xbeiev\xc4\x97 plona, tiesi, v\xc4\x97liau, suskeld\xc4\x97ja, sustor\xc4\x97ja iki 15 cm (paskir\xc5\xb3 iki 30 cm), \xc4\xafgauna rausvai rud\xc4\x85 atspalv\xc4\xaf. \xc5\xa0akos horizontalios, atvirose vietose augan\xc4\x8di\xc5\xb3 med\xc5\xbei\xc5\xb3 \xc5\xbeemutin\xc4\x97s \xc5\xa1akos senstant nukrenta. Spygliai bly\xc5\xa1kiai \xc5\xbeali, 2-5\xc2\xa0cm ilgio, ruden\xc4\xaf ry\xc5\xa1kiai pagelsta ir nukrenta. Kankor\xc4\x97\xc5\xbeiai oval\xc5\xabs arba kiau\xc5\xa1ini\xc5\xa1ki, 2-3\xc2\xa0cm ilgio, 1,3-1,6\xc2\xa0cm plo\xc4\x8dio, sudaryti i\xc5\xa1 45-55 plau\xc5\xa1eli\xc5\xb3.\n_START_SECTION_\nMatmenys\n_START_PARAGRAPH_\nTai auk\xc5\xa1\xc4\x8diausia ir masyviausia maumed\xc5\xbei\xc5\xb3 genties med\xc5\xbei\xc5\xb3 r\xc5\xab\xc5\xa1is. Nat\xc5\xabralaus augimo areale med\xc5\xbeio auk\xc5\xa1tis iki 30\xe2\x80\x9360\xc2\xa0m, kamieno skersmuo siekia iki 150-221\xc2\xa0cm. Istoriniai \xc5\xa1altiniai teigia, kad augdavo iki 65 m auk\xc5\xa1\xc4\x8dio, o stamb\xc5\xabs med\xc5\xbeiai tur\xc4\x97jo iki 250 cm skersmens liemen\xc4\xaf._NEWLINE_Dabar masyviausias \xc5\xbeinomas kaip \xe2\x80\x9eSeeley Lake Giant\xe2\x80\x9c prie Seeley e\xc5\xbeero netoli Pakstono (Paxton) stovyklos, Lolo valstybiniame mi\xc5\xa1ke (Montanos valstija). Jo t\xc5\xabris 83 m\xc2\xb3, kamieno skersmuo 221 cm, auk\xc5\xa1tis 49,4 m. Kitas masyvus \xc5\xbeinomas kaip \xe2\x80\x9eThe Burnt Corral Larch\xe2\x80\x9c augantis netoli Starkey eksperimentinio mi\xc5\xa1ko, esan\xc4\x8dio Oregono valstijoje. Jo t\xc5\xabris 78 m\xc2\xb3, kamieno skersmuo 209 cm bei 39,6 m auk\xc5\xa1tis. \xc5\xa0iuo metu \xc5\xbeinomas auk\xc5\xa1\xc4\x8diausias vakarinis maumedis auga netoli Green Creek Umatilla valstybiniame mi\xc5\xa1ke (Oregonas). Jo auk\xc5\xa1tis 58,5 m ir 138 cm kamieno skersmuo (pagal Van Pelt 2000). Kanados Brit\xc5\xb3 Kolumbijoje augantis netoliese Bridesville yra 52,4 m auk\xc5\xa1\xc4\x8dio bei su 194 cm skersmens kamienu, o jo laja i\xc5\xa1si\xc5\xa1akojusi 11,9 m skersmeniu (pagal S.Bednarski e-pa\xc5\xa1t\xc4\x85 2012.06.15).\n_START_SECTION_\nAm\xc5\xbeius\n_START_PARAGRAPH_\nI\xc5\xa1gyvena daugiau kaip 493 metus (pagal med\xc5\xbeio rievi\xc5\xb3 i\xc5\xa1matavim\xc4\x85 dar ant augan\xc4\x8dio med\xc5\xbeio). Mi\xc5\xa1ko plyn\xc4\x97je netoli Cranbrook (Brit\xc5\xb3 Kolumbija) buvo suskai\xc4\x8diuotos 920 riev\xc4\x97s (pagal Stoltmann 1993). Taip pat gali b\xc5\xabti tas pats med\xc5\xbeio kelmas, apie kur\xc4\xaf buvo pateikti jau kit\xc5\xb3 asmen\xc5\xb3 duomenys 2001 metais, pagal kuriuos buvo suskai\xc4\x8diuotos 915 med\xc5\xbeio rievi\xc5\xb3.\n_START_SECTION_\nPanaudojimas\n_START_PARAGRAPH_\nMediena tvirta, naudojama statyboms, popieriaus gamybai, k\xc5\xabrenimui. Ind\xc4\x97nai kramto cukringus med\xc5\xbeio sakus.\n_START_SECTION_\nKiti duomenys\n_START_PARAGRAPH_\nGerai toleruoja \xc5\xbeiemos \xc5\xa1al\xc4\x8dius, o atlaiko net iki \xe2\x88\x9250 \xc2\xb0C \xc5\xa1alt\xc4\xaf. Vakarinis maumedis netoleruoja paunksmi\xc5\xb3, bet d\xc4\x97l storos \xc5\xbeiev\xc4\x97s atlaiko mi\xc5\xa1ko gaisrus, o jo s\xc4\x97klyt\xc4\x97s be vargo greitai sudygsta nesenose gaisraviet\xc4\x97se.\n_START_SECTION_\nPavadinimas\n_START_PARAGRAPH_\nPirm\xc4\x85 kart\xc4\x85 Lewis'o ir Clark'o apib\xc5\xabdintas 1806 metais, bet iki pat 1849 met\xc5\xb3 nebuvo pripa\xc5\xbeintas kaip atskira r\xc5\xab\xc5\xa1is, kol to nepadar\xc4\x97 dabartinio mokslinio lotyn\xc5\xb3 kalba \xc5\xa1ios r\xc5\xab\xc5\xa1ies pavadinimo autorius Thomas Nuttall, gyven\xc4\x99s 1786-1859 metais."